次韵少游和子理梅花
作者：釋道潜
朝代：宋

paragraphs: 朔風蕭蕭方振槁，雪壓茅齋欲欹倒。
門前誰送一枝梅，問訊山僧少病惱。
强將筆力爲摹寫，麗句已輸何遜早。
碧桃丹杏空自妍，嚼蕊嗅香無此好。
先生携酒傍玉叢，醉裏雄辭驚電掃。
東溪不見謫仙人，江路還逢少陵老。
我雖不飲爲詩牽，不惜山衣同藉草。
要看陶令插花歸，醉臥清風軼軒昊。